משנה שבת ו ניקוד
בַּמָּה אִשָּׁה יוֹצְאָה וּבַמָּה אֵינָהּ יוֹצְאָה? 
לֹא תֵּצֵא אִשָּׁה, 
לֹא בְּחוּטֵי צֶמֶר וְלֹא בְּחוּטֵי פִּשְׁתָּן וְלֹא בִּרְצוּעוֹת, 
שֶׁבְּרֹאשָׁהּ. 
וְלֹא תִּטְבֹּל בָּהֶן, 
עַד שֶׁתְּרַפֵּם. 
וְלֹא בְּטוֹטֶפֶת וְלֹא בְּסַנְבּוּטִין, 
בִּזְמַן שֶׁאֵינָן תְּפוּרִין. 
וְלֹא בְּכָבוּל לִרְשׁוּת הָרַבִּים. 
וְלֹא בְּעִיר שֶׁל זָהָב, 
וְלֹא בְּקַטְלָא, 
וְלֹא בִּנְזָמִים, 
וְלֹא בְּטַבַּעַת שֶׁאֵין עָלֶיהָ חוֹתָם, 
וְלֹא בְּמַחַט שֶׁאֵינָהּ נְקוּבָה. 
וְאִם יָצָאת, אֵינָהּ חַיֶּבֶת חַטָּאת:

 לֹא יֵצֵא הָאִישׁ בְּסַנְדָּל הַמְסֻמָּר, 
וְלֹא בְּיָחִיד בִּזְמַן שֶׁאֵין בְּרַגְלוֹ מַכָּה, 
וְלֹא בִּתְפִלִּין, 
וְלֹא בְּקָמֵיעַ בִּזְמַן שֶׁאֵינוֹ מִן הַמֻּמְחֶה, 
וְלֹא בְּשִׁרְיוֹן, 
וְלֹא בְּקַסְדָּא, 
וְלֹא בְּמַגָּפַיִם. 
וְאִם יָצָא, אֵינוֹ חַיָּב חַטָּאת:

 לֹא תֵּצֵא אִשָּׁה בַּמַּחַט הַנְּקוּבָה, 
וְלֹא בְּטַבַּעַת שֶׁיֵּשׁ עָלֶיהָ חוֹתָם, 
וְלֹא בְּכֻלְיָאר, 
וְלֹא בְּכוֹבֶלֶת, 
וְלֹא בִּצְלוֹחִית שֶׁל פַּלְיָטוֹן.
וְאִם יָצְתָה, חַיֶּבֶת חַטָּאת, 
דִּבְרֵי רַבִּי מֵאִיר. 
וַחֲכָמִים פּוֹטְרִין בְּכוֹבֶלֶת וּבִצְלוֹחִית שֶׁל פַּלְיָטוֹן:

 לֹא יֵצֵא הָאִישׁ, 
לֹא בְּסַיִף, 
וְלֹא בְּקֶשֶׁת, 
וְלֹא בִּתְרִיס, 
וְלֹא בְּאַלָּה, 
וְלֹא בְּרֹמַח. 
וְאִם יָצָא, חַיָּב חַטָּאת. 
רַבִּי אֱלִיעֶזֶר אוֹמֵר: 
תַּכְשִׁיטִין הֵן לוֹ. 
וַחֲכָמִים אוֹמְרִים: 
אֵינָן אֶלָּא לִגְנַאי, שֶׁנֶּאֱמַר : "וְכִתְּתוּ חַרְבוֹתָם לְאִתִּים וַחֲנִיתוֹתֵיהֶם לְמַזְמֵרוֹת, לֹא יִשָּׂא גּוֹי אֶל גּוֹי חֶרֶב וְלֹא יִלְמְדוּ עוֹד מִלְחָמָה". 
בִּירִית, טְהוֹרָה, וְיוֹצְאִין בָּהּ בְּשַׁבָּת. 
כְּבָלִים, טְמֵאִין, וְאֵין יוֹצְאִין בָּהֶן בְּשַׁבָּת:

 יוֹצְאָה אִשָּׁה בְּחוּטֵי שֵׂעָר, 
בֵּין מִשֶּׁלָּהּ, 
בֵּין מִשֶּׁל חֲבֶרְתָּהּ, 
בֵּין מִשֶּׁל בְּהֵמָה, 
וּבְטוֹטֶפֶת וּבְסַנְבּוּטִין בִּזְמַן שֶׁהֵן תְּפוּרִין. 
בְּכָבוּל וּבְפֵאָה נָכְרִית לֶחָצֵר. 
בְּמוֹךְ שֶׁבְּאָזְנָהּ, 
וּבְמוֹךְ שֶׁבְּסַנְדָּלָהּ, 
וּבְמוֹךְ שֶׁהִתְקִינָה לְנִדָּתָהּ. 
בְּפִלְפֵּל וּבְגַרְגִּיר מֶלַח, 
וּבְכָל דָּבָר שֶׁתִּתֵּן לְתוֹךְ פִּיהָ, 
וּבִלְבַד שֶׁלֹּא תִּתֵּן לְכַתְּחִלָּה בְּשַׁבָּת. 
וְאִם נָפַל, לֹא תַּחֲזִיר. 
שֵׁן תּוֹתֶבֶת וְשֵׁן שֶׁל זָהָב, 
רַבִּי מַתִּיר, וַחֲכָמִים אוֹסְרִים:

 יוֹצְאִין בְּסֶלַע שֶׁעַל הַצִּינִית. 
הַבָּנוֹת קְטַנּוֹת יוֹצְאוֹת בְּחוּטִין, 
וַאֲפִלּוּ בְּקֵיסָמִין שֶׁבְּאָזְנֵיהֶן. 
עַרְבִיּוֹת יוֹצְאוֹת רְעוּלוֹת, 
וּמָדִיּוֹת פְּרוּפוֹת. 
וְכָל אָדָם, אֶלָּא שֶׁדִּבְּרוּ חֲכָמִים בַּהוֹוֶה:

 פּוֹרֶפֶת עַל הָאֶבֶן וְעַל הָאֱגוֹז וְעַל הַמַּטְבֵּעַ, 
וּבִלְבַד שֶׁלֹּא תִּפְרֹף לְכַתְּחִלָּה בְּשַׁבָּת:

 הַקִּטֵּעַ יוֹצֵא בַּקַּב שֶׁלּוֹ, 
דִּבְרֵי רַבִּי מֵאִיר. 
וְרַבִּי יוֹסֵי אוֹסֵר. 
וְאִם יֶשׁ לוֹ בֵּית קִבּוּל כְּתוּתִים, טָמֵא. 
סָמוֹכוֹת שֶׁלּוֹ, 
טְמֵאִין מִדְרָס, 
וְיוֹצְאִין בָּהֶן בְּשַׁבָּת, 
וְנִכְנָסִין בָּהֶן בָּעֲזָרָה. 
כִּסֵּא וְסָמוֹכוֹת שֶׁלּוֹ, 
טְמֵאִין מִדְרָס, 
וְאֵין יוֹצְאִין בָּהֶן בְּשַׁבָּת, 
וְאֵין נִכְנָסִין בָּהֶן בָּעֲזָרָה. 
אַנְקַטְמִין טְהוֹרִין, 
וְאֵין יוֹצְאִין בָּהֶן:

 הַבָּנִים יוֹצְאִין בִּקְשָׁרִים, 
וּבְנֵי מְלָכִים בְּזוּגִין. 
וְכָל אָדָם, אֶלָּא שֶׁדִּבְּרוּ חֲכָמִים בַּהוֹוֶה:

 יוֹצְאִין בְּבֵיצַת הַחַרְגּוֹל, 
וּבְשֵׁן שֶׁל שׁוּעָל, 
וּבְמַסְמֵר מִן הַצָּלוּב, 
מִשּׁוּם רְפוּאָה, 
דִּבְרֵי רַבִּי מֵאִיר. 
וַחֲכָמִים אוֹמְרִים: 
אַף בְּחֹל אָסוּר, 
מִשּׁוּם דַּרְכֵי הָאֱמוֹרִי:

שבת ו
ו